ጠቅላይ ሚኒስትር ዶክተር አብይ  ነገ ከባሌ ዞን ነዋሪዎች ጋር ይወያያሉ
የኢፌዴሪ ጠቅላይ ሚኒስትር ዶክተር አብይ አህመድ በነገው እለት ወደ ኦሮሚያ ክልል ባሌ ዞን ያቀናሉ። ከጠቅላይ ሚኒስትር ዶክተር እብይ ጋርም የኦሮሚያ ክልል ርዕሰ መስተዳደር አቶ ለማ መገርሳ ወደ ስፍራው እንደሚያቀኑ ተነግሯል።በነገው እለት ጠዋት ላይም በሮቤ ስታዲየም ከዞኑ የተለያዩ አካባቢዎች ለተውጣጡ ነዋሪዎች ንግግር እንደሚያደርጉም ይጠበቃል።በመቀጠልም ጠቅላይ ሚኒስትር ዶክተር አብይ አህመድ እና የኦሮሚያ ክልል ርዕሰ መስተዳደር አቶ ለማ መገርሳ ከባሌ ዞን ከተወጣጡ ቁጥራቸው 850 ከሚደርሱ የህብረተሰብ ተወካዮች ጋር የሚወያዩ ይሆናል።በዚህ የውይይት መድረክ ላይም በዞኑ የኢኮኖሚያዊ፣ ፖለቲካዊ እና ማህበራዊ ችግሮች እንዲሁም በቀጣይ አቅጣጫዎች ላይ ትኩረት ያደረገ ምክክር እንደሚያካሂዱም ነው የሚጠበቀው።ከዚህም ባሻገር በኦሮሚያ ክልል የሚገኙ ጥቃቅንና አነስተኛ ማህበራት ወደ መካከለኛ ባለሀብትነት የማሸጋገርና እና እውቅና የመስጠት መርሃ ግብር ላይ እንደሚታደሙም ተነግሯል።በነገው እለት በሮቤ ስታዲየም ለሚካሄደው መርሃ ግብርም የሮቤ ከተማ እንግዶቿን ለመቀበል ልዩ ዝግጅት በማድረግ ላይ እንደምትገኝ ታዝበናል።በተያያዘ ዜና በባሌ ዞን አጋርፋ ወረዳ በመንግስት ተቋም እጅ ያለ ስራ ከ20 ዓመታት በላይ የቆየ ከ500 ሄክታር በላይ መሬት በዛሬው እለት ለ1 ሺህ ወጣቶች ተከፋፍሏል።(ኤፍቢሲ) 